NEI TAKK: Jonas Gahr Støre (Ap) har åpnet døra for regjeringssamtaler med Venstre etter valget. – Helt uaktuelt med deres arbeidslivspolitikk, repliserer LO-lederen.

valg 2017

– Jeg vil finne det naturlig å ha samtaler med Senterpartiet, SV, Kristelig Folkeparti og Venstre for å avklare deres syn på saker og eventuelt regjeringssamarbeid.

Det sa Jonas Gahr Støre til VG i et intervju publisert tirsdag kveld. Seinere i intervjuet kom det også fram at stats­ministerkandidaten totalt utelukker samarbeid med Rødt eller Miljøpartiet De Grønne (MDG), uansett om det er snakk om et regjeringssamarbeid eller å ha dem som støttepartier.

At Støre heller vil prate med Venstre enn med Rødt, kan komme som en overraskelse på flere – særlig dem som støtter fagbevegelsen. Venstre-leder Trine Skei Grande er ikke kjent for å være bestevenn med fagforenings-Norge og har i sin tid blant annet uttalt at hun blir «kvalm av høre på LO».

Aps regjeringsstollek: • Det er 169 representanter på Stortinget. • En flertallsregjering trenger støtte fra minst 85 representanter. • Arbeiderpartiet har i gjennomsnitt fått 58 mandater på de nasjonale meningsmålingene i juli. Deres foretrukne regjeringspartner Senterpartiet fikk 20 i samme periode. • Jonas Gahr Støre mangler dermed ifølge målingene stemmene til sju representanter for å få en flertallsregjering. • Hans andre mulige samarbeidspartnere er ifølge ham selv KrF, SV og Venstre.

LO: Helt uspiselig

LOs leder Hans-Christian Gabrielsen har på sin side ikke mye mer til overs for Venstre enn Grande har for LO.

– Venstres arbeidslivspolitikk er helt uspiselig, sier han.

Tidligere LO-leder Roar Flåthen har tidligere slått fast at Venstre står godt til høyre for Høyre og Fremskrittspartiet på dette feltet. Nå advarer Gabrielsen mot Støres Venstre-flørt:

– Det er uaktuelt at de skal ha noen som helst innflytelse på den gjennom en regjering ledet av Arbeiderpartiet, uansett om det er i regjeringslokalene eller som støtteparti, sier fagforeningslederen.

Vantro Rødt-leder

Det burde kanskje ikke komme som en overraskelse når man tar i betraktning at Venstres politikk jevnt over er på kollisjonskurs med det LO ønsker.

I fagforeningens egne gjennomgang av partienes standpunkter for deres viktigste saker før valget, er Venstre og LO på bølgelengde i bare to av 13 saker. Blant de viktigste uenighetene er disse:

• Venstre er for generell adgang til midlertidige ansettelser.

• Venstre støtter privatisering av velferdstjenester.

• Venstre er mot avtalefestet pensjon.

• Venstre vil privatisere jernbanen.

Dette har også Bjørnar Moxnes bitt seg merke i. At Støre, som sier han vil styrke fagforeningene, vil snakke med Venstre om samarbeid heller enn med hans eget parti, får Rødt-lederen til å se rødt.

– Mer eller mindre alt LO er for, det er Venstre mot. Og de vil han i regjering med? nærmest roper Moxnes over telefonen.

–Ap-ledelsen går mot høyre

Moxnes sier at han ser Støres Venstre-flørt som et eksempel på hvor skremmende langt over mot høyresida Ap-ledelsen har bevegd seg i det siste.

– Venstre har gått langt i å si at de ikke vil støtte en Ap-regjering. Har det noe å si hvis det uansett ikke blir realitet?

– Dette viser at Støre ønsker å regjere med borgerlige partier. Det bør velgere som ønsker et regjeringsskifte og som synes at både Ap og Rødt har mye fornuftig politikk, merke seg.

Moxnes tror de mange Ap-velgerne som er LO-medlemmer vil tenke nøye over hva de skal stemme når de hører utspill som dette.

martinf@klassekampen.no